ང་རྡེག་བཞུགས་སོ༔» བླ་མ་དྲག་པོ་ཐོད་ཕྲེང་རྩལ་ལ་འདུད༔ ས་མ་ཡ༔ «སྲུང་འཁོར་དང་ལུས་དཀྱིལ་སྦྲགས་པའི་ཁྲོ་ཆུའི་མངོན་རྟོགས་བསྐྱེད་པ་ནི༔» ཧཱུྃ་ཧཱུྃ་ཧཱུྃ༔ དཔལ་ཆེན་ཁྲོ་རྒྱལ་བཛྲ་ཀཱི་ལ་ཡ༔ སྐུ་མདོག་མཐིང་ནག་རྔམ་ཞིང་རབ་ཏུ་འཇིགས༔ ཞལ་གསུམ་ཕྱག་དྲུག་གནམ་ལྕགས་དབལ་གཤམ་ཅན༔ སྤྱི་བོར་རྟ་དབུ་རིགས་གསུམ་རྟ་སྐད་འཚེར༔ གཡས་དཀར་གཡོན་དམར་དབུས་མཐིང་རབ་ཏུ་ཁྲོ༔ གྲི་གུག་རལ་གྲི་རྡོ་རྗེ་གཡས་སུ་ཐོགས༔ བྷནྡྷ་ཁ་ཊྭཱཾ་སྡིག་ཕུར་གཡོན་དུ་བསྣམས༔ ཆུ་སྲིན་རྔམ་ཞལ་དྲག་པོའི་ལྟོ་བར་བགྲད༔ རྡོ་རྗེའི་གོ་ཁྲབ་དུར་ཁྲོད་དཔའ་ཆས་རྫོགས༔ སྐུ་སྨད་གནམ་ལྕགས་དབལ་གཤམ་མཚོན་ཆར་འབེབས༔ པང་དུ་འཁྱུད་པའི་བདུད་འདུལ་ཁྲོ་མོ་དམར༔ གྲི་ཐོད་འཛིན་ཅིང་སྤྱི་བོར་ཕག་ཞལ་ངུར༔ རུས་པའི་རྒྱན་དྲུག་གསོལ་ཞིང་ཕེམ་སྒྲ་སྒྲོག༔ ཡབ་ཡུམ་ཡེ་ཤེས་མེ་དཔུང་ཀློང་དུ་གསལ༔ སྤྱི་བོར་ཧཱུྃ་ཆེན་ཀཱ་རས་མདའ་གཞུ་འགེངས༔ ལག་གཡས་རྣམ་རྒྱལ་འཁོར་ལོ་ཏྲི་ཤུལ་བསྣམས༔ ལག་གཡོན་གཤིན་རྗེས་ཐོད་དབྱུག་དགྲ་སཏྭ་བསྣམས༔ ཞལ་དུ་རྟ་མགྲིན་སྤུ་གྲི་ཞགས་པ་བསྣམས༔ དཔུང་གཡས་མི་གཡོས་རལ་གྲི་ཞགས་པ་བསྣམས༔ དཔུང་གཡོན་འདོད་རྒྱལ་བྷནྡྷ་རྔ་ཡབ་ཐོགས༔ ལྟེ་བར་ཆུ་སྲིན་རྔམ་ཞལ་རིམ་པ་བཞིན༔ རྣ་གཡས་དབྱུག་སྔོན་མེ་དབལ་དབྱུག་ཏོ་བསྣམས༔ རྣ་གཡོན་གཞན་གྱི་མི་ཐུབ་རྡོ་རྗེ་ཞགས༔ སྣ་ལ་བདུད་རྩི་རྒྱ་གྲམ་དྲིལ་བུ་བསྣམས༔ དབལ་ཁོང་སྟོབས་ཆེན་བེ་ཅོན་ཞགས་པ་བསྣམས༔ མཐའ་ཡི་ཕྱག་རྣམས་རི་རབ་ཕུར་པ་བསྒྲིལ༔ ཀུན་ཀྱང་སྐུ་མདོག་མཐིང་ནག་རྔམ་ཞིང་འཇིགས༔ སྐུ་སྨད་གནམ་ལྕགས་དབལ་གྱི་ཚ་ཟེར་འཕྲོ༔ དུར་ཁྲོད་ཆས་ལྡན་མེ་དཔུང་རབ་ཏུ་འབར༔ བ་སྤུའི་བུ་གར་རང་འདྲ་གྲངས་མེད་འཕྲོས༔ གོ་ཆའི་ལྷ་རྣམས་མ་འདྲེས་སོ་སོར་གསལ༔ ཨོཾ་བཛྲ་མ་ཧཱ་གུ་རུ་བཛྲ་ཤྲཱི་ཙཎྜ་ཀྲོ་ཏི་ཀཱི་ལི་ཀཱི་ལ་ཡ་ཧཱུྃ་ཕཊ྄ཿ «ཅེས་པས་ཡང་དྲིལ་གྱི་སྔགས་རྣམས་བཟླ་ཞིང་༔ སྐུ་སྨད་དྲག་པོའི་བསྐྱེད་རིམ་ཁྲོ་ཆུ་རེ་རེ་བཞིན་གསལ་གདབ་བོ༔» ཧཱུྃ་ཧཱུྃ་ཧཱུྃ༔ «ཞེས་ཅི་འགྲུབ་བཟླ༔» «དེའི་ཚེ་དཔལ་ཆེན་རྡོ་རྗེ་ཀཱི་ལ་ཡའི་སྣང་སྲིད་ཐམས་ཅད་ཁྱབ་པའི་སྐུ་ལས་རང་འདྲ་གྲངས་མེད་འཕྲོས་པས་དམ་སྲི་བདུད་དང་གླགས་ལྟའི་འདྲེ་རྒོད་རྣམས་གཟུགས་ཅན་གཟུགས་མེད་ཐམས་ཅད་བྱ་སྒྲོ་མེ་འོད་ཀྱིས་གཞོབ་པ་ལྟར་ཁྲོ་ཆུས་འུབ་ཀྱིས་ཚིག་པར་བསམ༔ ཡང་ཧཱུྃ་དེ་ལས་འོད་ཟེར་གཉིས་མཆེད་དུ་སྟཻང་དུ་འཕྲོས་པས་ཧཱུྃ་ཀ་རས་ལྷའི་གདོན་ཚོགས་འབྱུང་པོ་འདྲེ་རྒོད་བརླག་པར་བསམ༔ ཤར་དུ་འཕྲོས་པས་རྣམ་པར་རྒྱལ་བས་དྲི་ཟའི་གདོན་ཚོགས་ཀྱི་འདྲེ་རྒོད་བརླག་པར་བསམ༔ ལྷོ་རུ་འཕྲོས་པས་གཤིན་རྗེས་གདོན་ཚོགས་ཀྱི་འབྱུང་པོ་དང་འདྲེ་རྒོད་བརླག་པར་བསམ༔ ནུབ་ཏུ་འཕྲོས་པས་རྟ་མགྲིན་གྱིས་མ་མོའི་གདོན་ཚོགས་ཀྱི་འབྱུང་པོ་དང་འདྲེ་རྒོད་བརླག་པར་བསམ༔ བྱང་དུ་འཕྲོས་པས་བདུད་རྩི་འཁྱིལ་བས་གནོད་བྱེད་གྱི་གདོན་ཚོགས་ཀྱི་འབྱུང་པོ་དང་འདྲེ་རྒོད་བརླག་པར་བསམ༔ ཤར་ལྷོར་འཕྲོས་པས་དབྱུག་སྔོན་ཅན་གྱིས་མེ་ལྷའི་གདོན་ཚོགས་ཀྱི་འབྱུང་པོ་དང་འདྲེ་རྒོད་བརླག་པར་བསམ༔ ལྷོ་ནུབ་ཏུ་འཕྲོས་པས་མི་གཡོ་མགོན་པོས་སྲིན་པོའི་གདོན་ཚོགས་ཀྱི་འབྱུང་པོ་དང་འདྲེ་རྒོད་བརླག་པར་བསམ༔ ནུབ་བྱང་དུ་འཕྲོས་པས་འདོད་པའི་རྒྱལ་པོས་རླུང་ལྔའི་གདོན་ཚོགས་འབྱུང་པོ་འདྲེ་རྒོད་བརླག་པར་བསམ༔ བྱང་ཤར་དུ་འཕྲོས་པས་གཞན་གྱིས་མི་ཐུབ་པས་དབང་ལྡན་བགེགས་ཀྱི་གདོན་ཚོགས་འབྱུང་པོ་འདྲེ་རྒོད་བརླག་པར་བསམ༔ འོག་ཏུ་འཕྲོས་པས་སྟོབས་པོ་ཆེས་ཀླུ་དང་གདོན་དམ་སྲི་འབྱུང་པོ་འདྲེ་རྒོད་ཐམས་ཅད་བརླག་པར་བསམ༔ འཁོར་ཡུག་ཕྱོགས་མེད་དུ་འཕྲོས་པས་ཁྲོ་ཆུང་གྲངས་མེད་པས་མུ་སྟེགས་བདུད་དང་གཟུགས་ཅན་གཟུགས་མེད་ཀྱི་ཚོགས་ཐམས་ཅད་ཚར་བཅད༔ གཟི་བརྗིད་ནུས་པ་ཐམས་ཅད་ཧཱུྃ་གི་ལྕགས་ཀྱུའི་རྣམ་པ་ཅན་གྱིས་བསྡུས་ནས་ཁྲོ་བོ་དང་གོ་ཆ་ཁྲོ་བཅུ་ལ་ཐིམ་པས༔ གཟི་བརྗིད་ནུས་སྟོབས་ཀྱིས་སྟོང་གསུམ་འཇིག་རྟེན་གྱི་ཁམས་ཐམས་ཅད་ཤིག་ཤིག་ཡོམ་ཡོམ་དུ་འགུལ་བར་བསམ༔ དེའི་ཤུགས་ཀྱིས་ངང་ནས་ཁྲོ་བོ་རྣམས་ཕྱག་མཚན་གོང་མ་ནས་གནས་འགྱུར་ཏེ༔ ཕྱག་ན་ལྕགས་ཀྱུ་དང་ཞགས་པ་བསྣམས་པའི་སྐུ་ལས་འོད་ཟེར་འཕྲོས༔ ཕུར་པའི་སྟོབས་ཀྱིས་ཚེ་དང་བསོད་ནམས་དབང་ཐང་ལ་བར་དུ་གཅོད་པ་ཐམས་ཅད་བསྒྲལ༔ ལྕགས་ཀྱུས་སྲིད་གསུམ་གཟུགས་ཅན་གཟུགས་མེད་ཀྱི་སྙིང་ནས་བཟུང་༔ ཞགས་པས་བཅིངས་ནས་འུབ་ཀྱིས་བསྡུས༔ དང་པོ་དངོས་པོ་འགུགས་ཡུལ་ནི༔ སངས་རྒྱས་ཀྱི་ཐུགས་རྗེ་དང་བྱང་ཆུབ་སེམས་དཔའ་རྣམས་ཀྱི་བྱིན་རླབས་ཡི་དམ་གྱི་དངོས་གྲུབ༔ མཁའ་འགྲོའི་རྟེན་འབྲེལ༔ ཆོས་སྐྱོང་གི་མཐུ་རྩལ༔ དམ་ཅན་གྱི་ནུས་པ༔ ནོར་ལྷ་རྣམས་ཀྱི་ཕྱྭ་གཡང་༔ ལྷ་རྣམས་ཀྱི་ཚེ་བསོད༔ གནོད་སྦྱིན་རྣམས་ཀྱི་ལོངས་སྤྱོད༔ མ་ཧཱ་དེ་ཝའི་ཕོ་ཉ༔ དྲེགས་པ་སྡེ་བརྒྱད་ཀྱི་རྩལ་ཤུགས༔ འཁོར་ལོས་བསྒྱུར་བའི་རྒྱལ་པོའི་མངའ་ཐང་༔ བཙུན་མོའི་སྲིད༔ བློན་པོའི་དབང་བསྒྱུར་བའི་ནུས་པ༔ གླང་པོ་ཆེའི་སྟོབས༔ རྟ་མཆོག་གི་བང་༔ དམག་དཔོན་གྱི་དཔའ་རྩལ༔ མཁས་པའི་ཡོན་ཏན༔ གཞོན་ནུ་མའི་བདེ་བ༔ ཀླུའི་ནོར་བུ་སྣ་ཚོགས་དགོས་འདོད་འབྱུང་བའི་རིགས༔ ཕྱོགས་ཀྱི་རྒྱལ་པོའི་མངའ་ཐང་༔ གསེར་རིའི་བཅུད༔ རོལ་མཚོའི་ཞག༔ ཉི་ཟླའི་མདངས༔ རྩི་བཅུད་འབྲས་བུ་དང་འབྲུ་སྣ་འབྱུང་བ་ལྔའི་དྭངས་མ༔ འཛམ་གླིང་མཛོད་ཀྱི་རྒྱན་གོས༔ རྐང་འགྲོའི་གཡང་གི་གནས་ལུགས་ལ་སོགས་པའིའདོད་རྒུ་ཐམས་ཅད་བདག་གིས་དབང་དུ་བསྡུས་ནས་སྣང་སྲིད་སྟོང་ཁམས་ཀུན་ཏུ་འགྲན་ཟླ་དང་བྲལ་བར་བསམ༔ ས་མ་ཡ༔ ཡང་ཧཱུྃ་གི་སྔགས་ཕྲེང་ལས་འོད་ཟེར་འཕྲོས་པས་མཐའ་བཞིའི་དམག་དཔོན་སོགས་རྒོལ་བ་རྩོམ་པའི་རིགས་གང་ཡིན་པ་ལ་ཁྲོ་བཅུའི་དམག་ཚོགས་དང་༔ ཕུར་པའི་ཆར་བབས་ཏེ་བྲེད་ཅིང་སྔངས་ཡེད་ཡེད་དུ་གྱུར་ཅིང་ཉམ་ཐག་པའི་གཟུགས་སུ་བསྒོམ༔ སླར་ཁྲོ་བོའི་ཐུགས་ཀ་ནས་ཡི་གེ་ཐ་ནག་པོ་རི་རབ་དང་མཉམ་པ་གྲངས་མེད་པ་འཕྲོས་པས་ཁོའི་བར་སྣང་དུ་སླེབ་པ་ཙམ་གྱིས་གནམ་ལྕགས་མཆོད་རྟེན་ནག་པོ་གྲངས་མེད་དུ་གྱུར་པ་སྒྱོགས་ལྟར་ཕབ་སྟེ༔ དེའི་འོག་རིམ་པ་དགུའི་ནང་དུ་མནན༔ མཆོད་རྟེན་དེའི་འོག་ཏུ་རྩིབས་ལྡན་འཁོར་ལོ་རླུང་ཉི་ཟླ་རེག་ཆོད་ཀྱིས་བསྐོར་བས་ཕྱེ་མར་དུམ་བུར་འཐག་པའི་ཤ་ཁྲག་རྣམས་ལས་གཤིན་ཉི་ཁྲི་དགུ་འབུམ་གྱིས་གསོལ༔ ཁོའི་བླ་རྟེན་སྲོག་ཡིག་རྣམས་གཤིན་ཡུལ་ལྕགས་མཁར་ནག་པོའི་ནང་དུ་ཁྲིད་ནས་ནམ་ཡང་མི་ཤོར་བར་བསམ༔ དེ་ལྟར་དགོས་ཆེད་ཤིན་ཏུ་མི་ཆེ་ན་བྱ་མི་རུང་༔ གར་ཐོད་དུ་མི་གཏུབ་ཤིན་ཏུ་བཀའ་གཉན༔ སངས་རྒྱས་བསྟན་པའི་དོན་ནམ་རྣལ་འབྱོར་པ་བདག་ལ་རྒོལ་བའི་དགྲ་ཁྱད་པར་དུ་སྡང་བ་དེ་ལ་གདབ་པར་བྱའོ༔ ས་མ་ཡ༔ འགུགས་བསྒྲལ་དབང་སྡུད་ཟིལ་གནོན་གྱི་གདམས་པ་ཟབ་རྒྱ་ཅན་ཡིན་ནོ༔ ས་མ་ཡ༔ དེའང་སྔོན་ཚེ་ཐོག་མར་ཁྲོ་བཅུའི་དཀྱིལ་འཁོར་ལ་བསྟན་པའི་བསྐྱེད་རིམ་འདི་ཉིད་ལྷ་དང་ལྷ་མིན་འཐབ་པའི་ཚེ་ཁྲོ་བཅུའི་ལས་ཕུར་བསྒྲུབས་ནས་དམོད་པའི་རིག་སྔགས་བགྱིས་པས་ལྷ་མིན་རབ་ཏུ་ཕམ༔ དེ་འོག་བར་སྐབས་སུ་སངས་རྒྱས་མངོན་བྱུང་གི་རྒྱལ་པོའི་དུས་སུ་རྟ་ཕག་དང་རུ་ཏྲ་འཐབ་པའི་ཚེ་རུ་ཏྲ་ཕམ་ནས་དུར་ཁྲོད་ཀྱི་བཀོད་པ་སོགས་བཀྲམ༔ དེ་འོག་ལྔ་བརྒྱའི་དུས་སུ་བསྐལ་པ་སྟོན་པ་མངོན་རྫོགས་སྤྲུལ་པ་གཉིས་ལྡན་གྱི་དང་པོའི་སངས་རྒྱས་བཅོམ་ལྡན་འདས་དང་བདུད་ཀྱི་དམག་ཚོགས་འཐབ་པའི་ཚེ་ཁྲོ་བཅུའི་གཙོ་བོ་གཙུག་ཏོར་འཁོར་ལོས་བསྒྱུར་རྒྱལ་ཧཱུྃ་ཀ་རས་གནམ་ལྕགས་ཀྱི་ཐོག་མདའ་ཏིང་ངེ་འཛིན་གྱི་ཤུགས་ལས་བདུད་སྡེ་ཐམས་ཅད་རབ་ཏུ་ཕམ༔ དེ་འོག་ཏུ་སེངྒེ་སྒྲ་སྒྲོགས་ཀྱི་སྐབས་སུའང་ནང་པ་སངས་རྒྱས་པ་དང་ཕྱི་པ་མུ་སྟེགས་པ་གཉིས་རྩོད་པ་ཧཱུྃ་ཀ་རའི་སེར་བ་དྲག་འབེབས་ཀྱི་གདམ་པས་གནམ་ལྕགས་ཀྱི་ཆར་ཕབ་སྟེ་མུ་སྟེགས་པ་རབ་ཏུ་ཕམ༔ དེ་འོག་པདྨ་ཐོད་ཕྲེང་རྩལ་བོད་དུ་ཕེབས་པའི་དུས་བོད་ཀྱི་གདུག་འདྲེ་རྣམས་ཀྱིས་ཐོ་འཚམ་པས་ཁྲོ་བཅུ་ཀཱི་ལ་ཡའི་ལས་ཚོགས་བགྱིས་པས་ལྷ་འདྲེའི་དམག་ཐམས་ཅད་རབ་ཏུ་ཕམ་སྟེ་དམ་ལ་བཏགས༔ བོད་ཀྱི་བསམ་ཡས་ཆོས་འཁོར་གཏན་ལ་ཕབ་པའི་ཚེ་ལོ་པཎ་བཀའ་བབ་རིག་འཛིན་རྣམས་དང་༔ བོན་མུ་སྟེགས་ཀྱི་མཐུ་ཆེན་མི་བཞིས་མཚན་ཉིད་ཕྱི་ནང་གི་ཆོས་རྩོད་པའི་ཚེ་མུ་སྟེགས་ལས་རྒྱལ་ཚེ་སླར་རྫུ་འཕྲུལ་འགྲན་པར་སྦྲན་པར༔ ཧཱུྃ་ཀར་ཁྲོ་བཅུའི་ཕུར་པ་གདེང་ཆོག་གི་ཏིང་ངེ་འཛིན་ལ་བཞུགས་ཏེ་ལས་ཚོགས་བགྱིས་པས་ཕྱི་བོན་མུ་སྟེགས་ཐམས་ཅད་ཕམ་ཞིང་རབ་ཏུ་ཕམ༔ དེ་དག་རྟེན་འབྲེལ་སྨོན་ལམ་གྱི་མཚམས་སྦྱར་སྟེ་དྲག་པོ་རྣམ་གསུམ་གྱི་སྐུར་བཞེངས་པ་ནི༔ རྡོ་རྗེ་གདན་དུ་མཐིང་ནག་རྡོ་རྗེ་ཁྲོ་བོའི་སྐུར་བཞེངས༔ སྤ་གྲོ་སྟག་ཚང་དུ་སྨུག་ནག་ཁྲོ་བོའི་སྐུར་བཞེངས༔ མཆིམས་ཕུར་དམར་ནག་རྡོ་རྗེ་ཁྲོ་བོའི་སྐུར་བཞེངས༔ མཐའ་འདུལ་བཞི་ལ་དྲག་པོ་རིགས་བཞིའི་སྐུར་བཞེངས༔ གཞོ་སྟོད་ཏི་སྒྲོར་དྲག་པོ་པདྨ་རབ་འབར་སྲིད་གསུམ་གཡུལ་ལས་རྣམ་པར་རྒྱལ་བའི་སྐུར་བཞེངས༔ དེའང་དྲག་པོ་ཁྲོ་འདུས་མེའི་འཁོར་ལོ་སྲིད་གསུམ་གཡུལ་ལས་རྒྱལ་བྱེད་ལྟར་ན༔ གོ་ཆ་ཁྲོ་བཅུ་ལུས་ལ་བསྐོར་བ་ཞེས་པས༔ དྲག་པོ་ཁྲོ་བོའི་སྤྱན་གཉིས་སུ་མ་ཧཱ་གུ་རུ་ཡབ་ཡུམ༔ གནས་ལྔར་གོ་ཆ་ལྷ་ལྔ༔ མཁྲིག་མ་བརྒྱད་ལ་ཁྲོ་བོ་བརྒྱད༔ གཙུག་ཏོར་དང་རྡོ་རྗེ་ནོར་བུ་པདྨར་ཁྲོ་བོ་གཉིས༔ ལག་མགོ་དང་རྐང་མགོའི་མཁྲིག་མ་བཞི་ལ་ཀཱི་ལ་རིགས་བཞི༔ ལག་མཐིལ་དང་རྐང་མཐིལ་བཞི་ལ་སྒོ་མ་བཞི༔ ལག་པའི་སོར་མོ་བཅུ་ལ་སྡེ་དཔོན་བཅུ༔ རྐང་སོར་རྣམས་ལ་ཕོ་ཉ་དང་ལས་མཁན༔ དཔལ་དང་དུར་ཁྲོད་ཀྱི་ཆས་རྣམས་སུ་སྤྲུལ་པ་ཉིད་སྤྲུལ་གྲངས་ལས་འདས་པ་གསལ་བ་སྟེ་གོ་ཆ་འབྲིང་པོའི་ལུགས་སོ༔ ས་མ་ཡ༔ དེ་ལྟར་གཅིག་དྲིལ་ཁྲོ་བཅུའི་གོ་ཆ་འདི་བཞིན་ཉམས་སུ་མྱོང་བས་ཕ་རོལ་གྱི་བདུད་དང་དགྲ་ལས་རབ་ཏུ་རྒྱལ་བར་འགྱུར་རོ༔ གནམ་ལྕགས་ཨུར་མོའི་རྒྱ༔ འདིའི་ཁ་སྐོང་ལས་ཕྲན་ནི༔ གཏོར་མ་བདུད་རྩི་བཤམས་ལ་བྱིན་རླབས་གྲུབ་རྗེས༔» ཧཱུྃ༔ དཔལ་ཆེན་ཆེ་མཆོག་བཛྲ་ཀཱི་ལ་ཡ༔ བདུད་འདུལ་བླ་མ་དྲག་པོ་སྐུར་བཞེངས་ཤིག༔ མ་ཧཱ་ཀཱ་ལ་རྟ་གདོང་སྐུར་བཞེངས་ཤིག༔ ཡུམ་མཆོག་ཕག་གདོང་ནག་མོ་སྐུར་བཞེངས་ཤིག༔ འཇིགས་བྱེད་ཁྲོ་བཅུའི་ལྷ་ཚོགས་སྐུར་བཞེངས་ཤིག༔ ཡེ་ཤེས་དབྱིངས་ནས་ཁྲོ་བོའི་སྐུར་བཞེངས་ཤིག༔ ཐུགས་རྗེས་རྩེར་དགོངས་བདག་ལ་དགྱེས་པའི་ཕྱིར༔ དམ་རྫས་བརྒྱན་པའི་མཆོད་གཏོར་འདི་བཞེས་ལ༔ རིག་འཛིན་སྒྲུབ་ལ་མཆོག་ཐུན་དངོས་གྲུབ་སྩོལ༔ ཁྱད་པར་དམོད་པའི་ལས་ལ་བསྔགས་པའི་ལྷ༔ ཆེ་བཙན་སྟོབས་ལྡན་ཁྱེད་ཀྱི་རྫུ་འཕྲུལ་གྱི༔ རིག་སྔགས་སྟོབས་ཀྱིས་སྣང་སྲིད་སྐྱེ་འགྲོ་བཀུམས༔ མཐུ་རྩལ་ཤུགས་ཀྱིས་ཁྲོ་བཅུའི་དམག་ཚོགས་འགྱེད༔ ཡང་སྤྲུལ་བ་སྤུའི་བུ་ག་རེ་རེ་ནས༔ ཁྲོ་བཅུའི་གནམ་ལྕགས་ཐོག་སེར་ཆར་དུ་འབེབས༔ སྤུ་གྲི་མཚོན་ཆའི་འཁོར་ལོ་རླུང་ལྟར་འཚུབས༔ བྱད་མ་འདྲེ་རྒོད་དམ་སྲི་བདུད་ཀྱི་རིགས༔ ལོག་པར་འདྲེན་པའི་འབྱུང་པོ་ཐམས་ཅད་ལ༔ གནམ་ལྕགས་རི་རབ་ཕུར་བུའི་སེར་བ་ཕོབ༔ ཆུ་འཛིན་ནག་པོ་དྲག་པོའི་རླུང་བསྐྱོད་བཞིན༔ གླིང་བཞི་རི་རབ་ས་ཡི་འོག་ཏུ་སྙོལ༔ བསྐལ་པའི་མུན་ནག་འཁྲིགས་པའི་ལྷུམས་སུ་སྐྱོལ༔ གཤིན་ཡུལ་ཟངས་ཐང་དམར་པོའི་གདན་ལ་ཕོབ༔ འཆི་བདག་ཉི་ཁྲི་དགུ་འབུམ་དུས་ལ་བབ༔ དགྲ་བོ་བྱད་མ་སྡིག་ཅན་ཤོར་ར་རེ༔ ད་ལྟ་ཉིད་དུ་བསྒྲལ་བའི་ཕྲིན་ལས་མཛོད༔ ཨོཾ་མ་ཧཱ་གུ་རུ་ཨརྩིག་ནིརྩིག་བཛྲ་ཀྲོ་ཏ་ཤྲཱི་ཙཎྜ་ཀྲོ་ཏི་ཀཱི་ལི་ཀཱི་ལ་ཡ་ཧཱུྃ་ཕཊ྄ཿ ཨོཾ་བཛྲ་མ་ཧཱ་ཀྲོ་ཏ་ཌཱ་ཤ་ཡ་ཌཱཀྐི་སརྦ་བྷ་ལིངྟ་ཁ་ཁ་ཁཱ་ཧི༔ ཧཱུྃ་བྷྱོཿ རུ་ཏྲ་ཨ་མུ་ཀ་བཛྲ་ཨངྐུ་ཤ་ཛཿ དམ་སྲི་ཨ་ཀྲིཥྜ་སརྦ་ཙེ་དཱི་ཏ་རུརྞ་རུརྞ་བྱད་མ་ཤ་པ་ཐ་བྷནྡྷ་གནོད་བྱེད་ན་ཏི་པུ་རཀྵ་ལ་རཾ་ཛྭ་ལ་ཏིཀྵ་པྲ་ཀཱིནྟ་བྷུ་མི་གུ་པ་ཏ་མཱ་ར་ཡ་བི་ར་ཎ་བི་ར་ཎ་ཧ་ལ་ཧ་ལ་བྷྱོ་བྷྱོཿ བཟློག་བཟློག༔ «ཅེས་གཏོར་མ་ལ་དཔལ་འབར་བཙུགས་ཏེ་དོ་གལ་མེད་ན་ཕྱོགས་སུ་འབུལ༔ དོ་གལ་ཆེ་ན་གོང་བཞིན་མེ་ཐབ་ཏུ་འཕང་བའམ༔ དམག་ཐབ་ཏུ་འཕང་བ་ཁྲོ་ཆུ་རི་རབ་སྲིད་པ་ལས་ཕུར་ལྟར་འཕེན་པ་གནས་སྐབས་དང་བསྟུན༔ རྗེས་ཤེས་ཧཱུྃ་ཡིག་ལ་མཉམ་པར་བཞག༔ ཕྱི་རོལ་སྲུང་འཁོར་ཡུམ་ལ་ཐིམ༔ ཡུམ་ཁྲོ་བཅུ་ལ་ཐིམ༔ ཁྲོ་བཅུ་ཡབ་ལ་ཐིམ༔ ཡབ་ཧཱུྃ་ལ་ཐིམ༔ ཧཱུྃ་ཞབས་ཀྱུ༔ ཞབས་ཀྱུ་ཧ་ཁོག༔ ཧ་ཁོག་མགོ་སྐེད༔ མགོ་སྐེད་ཟླ་ཚེས༔ ཟླ་ཚེས་ཐིག་ལེ༔ ཐིག་ལེ་ནཱ་ད༔ ནཱ་ད་སྐྱེ་མེད་ཆོས་སྐུའི་ངང་ལ་མཉམ་པར་བཞག༔ རྟག་ཏུ་ཧཱུྃ་སྒྲུབ་བྱ་ན་རྩ་སྔགས་བརྒྱ་དང་བརྒྱད་བགྲང་༔ དེ་མན་ཆད་ཧཱུྃ་གང་འགྲུབ་རྟག་ཏུ་རྒྱུན་ཁྱེར་བྱ༔ ཧཱུྃ་བྱེ་བ་དགུ་གྲངས་ཀྱི་ཚད་ཡིན༔ དམིགས་པ་གོང་བཞིན་བློས་རྒྱས་བསྡུས་དཔག༔ དེ་ལྟར་ཉམས་ལེན་འགྲུབ་གྱུར་ན༔ ལག་ན་རྡོ་རྗེས་འཇིགས་མི་འགྱུར༔ འཇིག་རྟེན་རྣམས་ལ་ལྟ་ཅི་སྨོས༔ བན་བོན་ཕུར་ཐོགས་འབུམ་འགྲས་ཀྱང་༔ རང་ནུས་ཁོ་རང་སྟེང་དུ་བཟློག༔ ཁྱད་པར་མཐའ་བཞི་དམག་དཔུང་ལ༔ དམོད་པ་བོར་ཆོག་གདམས་པ་ཡིན༔ མཐའ་འདུལ་ཡང་འདུལ་གཙུག་ལག་ཏུ༔ དྲག་པོ་འདི་ཉིད་བཞེངས་གྲུབ་ཅིང་༔ ཁྲོ་བཅུའི་ལས་མཐའ་བགྱིས་པ་ན༔ མུ་སྟེགས་དམ་སྲི་དཔུང་བསྐྱེད་པའི༔ མ་རུངས་མཐའ་བཞིའི་འགོང་པོ་ཡི༔ དམག་གི་རུ་བཞི་འཁོར་གྱུར་ཅིང་༔ མྱུར་དུ་བཟློག་པར་ཐེ་ཚོམ་མེད༔ ཤན་པ་སྡེ་གསུམ་ཨ་ཐཾ་རྒྱ༔» «གཏེར་རྒྱ༔ སྦས་རྒྱ༔ ཟབ་རྒྱ༔ སྤུ་གྲི་རྒྱ༔ སྔགས་འཆང་ཀརྨ་ལས་འབྲེལ་གླིང་པས་བྲག་ནག་བདུད་རྫོང་སྨུག་པོ་ལྷ་རྩེ་ནས་གདན་དྲངས་ཤིང་ཤོག་སེར་ནས་ཞལ་བཤུས་པའོ།། །།